'Sljedeće godine u Jeruzalemu...' - reportaža o rabinu Leu Treppu iz San Rafaela u Californiji
97-godišnji Leo Trepp vjerojatno je jedan od posljednjih rabina koji je bio na čelu neke židovske zajednice u nacističkoj Njemačkoj
"Progoni se ponavljaju. Mi ne samo da moramo biti spremni, mi moramo imati unutrašnju snagu da izdržimo. I naravno, da se borimo protiv onih koji nam žele zlo." Židovi diljem svijeta prošli su tjedan proslavili Pesah, blagdan koji slavi oslobođenje Židova iz egipatskog ropstva. Središnji događaj Pesaha, koji se slavi sedam dana, je večera zvana . O jednoj od njih, kojoj je u San Rafaelu u Californiji stolovao 97-godišnji rabin Leo Trepp, javlja nam Lonny Shavelson. Leo Trepp je vjerojatno posljednji rabin koji je vodio jednu židovsku zajednicu u Njemačkoj, na početku nacističkog holokausta. Iako mu je 97 godina, glas Lea Treppa je snažan i jasan. U njegovu domu, u San Rafaelu u Californiji, na sederu su se okupila njegova djeca, unuci i praunuci. Rabinu Treppu ovo je 74. godina da vodi proslavu Pesaha. Prvi put bilo je to 1936., u Oldensburgu u Njemačkoj, kada je tek postao rabin, a bile su mu 23 godine. O tim prvim godinama nacizma, Trepp kaže: "Svi smo jako patili. Židovi su slani u koncentracione logore. Mnogi su ubijeni. No, kao rabinu za mene je to bio i vrlo važan dio mog života, jer su me moji ljudi trebali." Nakon dvije godine službe, Leo Trepp je bio čelnik čak 15 okolnih sinagoga. No u jesen 1938. dogodio se i prvi veliki, organizirani pogrom Židova, takozvana Kristalna noć, kada su bile spaljene i mnoge sinagoge. Od petnaest sinagoga koje je vodio Leo Trepp, spaljene su bile sve. On je završio u koncentracionom logoru. "Zapovjednik logora nas je postrojio u četiri u jutro i rekao nam da smo smeće i da nas sve treba pobiti. Na tornjevima su bili mitraljezi koji su bili upereni u nas. Pomislio sam – Bože, ako trebam umrijeti za tebe, spreman sam. No, Bog je očito bio sa mnom tamo u logoru... I po tome to je, s jedne strane, bilo jedno užasno iskustvo, ali u isto vrijeme i jedno vrlo vrijedno iskustvo" - sjeća se naš sugovornik. Glavni rabin Engleske zatražio je da se Lea Treppa pusti na slobodu i on je nakon izvjesnog vremena izašao iz logora i emigrirao u Englesku. Prije sedamdeset godina došao je u Californiju, gdje je osnovao tri sinagoge. Leo Trepp ne smatra da su koncentracioni logori, pa čak niti ropstvo njegova naroda u drevnom Egiptu – prošlost. Na svoj način, svi ti progoni navještaju budućnost. U obrednim čitanjima za proslave Pesaha, spominje se činjenica da su Židovi, u svakoj generaciji, bili žrtve snaga koje su ih htjele izbrisati s lica zemlje. "To se ponavlja. Mi ne samo da moramo biti spremni, mi moramo imati unutrašnju snagu da izdržimo. I naravno, da se borimo protiv onih koji nam žele zlo." Rabin Leo Trepp lomi maces, beskvasni kruh koji simbolizira židovski odlazak iz Egipta, i kaže: 'ove smo godine, ovdje - sljedeće u Zemlji Izraelovoj. Ove godine, na svijetu je mnogo ljudi koji nisu slobodni. Sljedeće, neka svi žive u slobodi'.